《枯藤》
清代·张梦龙

荒园有枯藤，岁久根亦朽。土润斑斓杂荆棘，网丝断续伤尘垢。

当时青葱蔽云日，虬怒龙蟠复何有。乃知荣达出夤缘，时过势孤难自守。

岂无甘瓜佐盘馈，亦有蒲萄足补酒。所生所出皆见用，老废空令习粗丑。

雪凌霜欺曾几时，中心已死谁能持。君不见亭亭骨立摩云树，万岁千秋犹得支。

作者简介：张梦龙，字静斋，湘阴人。嘉庆辛未进士学尹女，衡山陈士源室，光绪癸未进士长治知县毓光、同知毓昌、己丑进士翰林院编修漳州知府嘉言母。有《柏心堂遗稿》。